
«Абхъазым и Тхылъ плъыжь»
Абхъаз.Республикэм и ЦIыхубэ Зэхуэсым и зичэзу зэIущIэм япэ еджэгъуэу къыщащтащ «Абхъаз Республикэм и Тхылъ плъыжь» хабзэм и проектыр.
— Мы хабзэр щIэныгъэлIхэм ягъэхьэзырри Парламентым къэсащ. Ар зытеухуар нэгъуэщI щIыналъэм узыщримыхьэлIэ къэкIыгъэ телъыджэхэу Абхъазыр зэрыбейр хъумэн зэрыхуейрщ. Псалъэм папщIэ, Бзыбэ аузым и закъуэ къыщокI зыщIыпIи щымыIэ къэкIыгъэ 70. Абхъазым и къэкIыгъэхэмрэ псэущхьэхэмрэ хъумэн хуейщ, — жеIэ депутат Бжание Ахрэ.
Парламентым и УнафэщI Бганбэ Валерий фIыщIэ яхуищIащ а хабзэм и проектым лэжьыгъэшхуэ езыхьэлIа щIэныгъэлIхэм. Депутатхэм зэдэарэзыуэ а Iуэхур даIыгъащ.
Натхъуэ Разиет и къулыкъу
Адыгей.Республикэм Социальнэ страхованэмкIэ и къудамэм иджы и унафэщIщ Адыгейм и цIэкIэ Къэрал Думэм хэта Натхъуэ Разиет.
ЩIэуэ ягъэува унафэщIыр фондым и лэжьакIуэ гупым яхишащ Урысей Федерацэм Социальнэ страхованэмкIэ и фондым и Iэтащхьэ Селиванов Андрей. Ауэ ар лейуи къегъэцIыхун хуейуэ щыттэкъым. Натхъуэ Разиет а IэнатIэм щылэжьащ 1980 гъэм щыщIэдзауэ. Ар лэжьыгъэмкIэ, социальнэ дэIэпыкъуныгъэмкIэ, узыншагъэр хъумэнымкIэ министру щытащ. Къэрал Думэм щыщыIэм Натхъуэр узыншагъэр хъумэныр къызэрызэрагъэпэщыр егъэфIэкIуэнымкIэ подкомитетым и унафэщI къалэныр игъэзэщIащ пылъхьэншэу.
Узыншагъэм гулъытэ хуащI
Къэрэшей-Шэрджэс.Лышх узыфэр хэмыкIасэ щIыкIэ къахутэмэ, цIыхур къахуогъэл. Абы тращIыхьри, республикэм щаублащ «Онкобригадэ» Iуэхур.
КъШР-м Узыншагъэр хъумэнымкIэ и министерствэм зи IэщIагъэм хуэIэижь дохутырхэр зыхэт гуп 12 къызэригъэпэщащ, илъэсым къриубыдэу республикэм и район псори зэщIагъэхьэну. Хирургхэр, мамологхэр, урологхэр, гинекологхэр зэплъынухэм зи узыншагъэ мыщIагъуэ къахэкIмэ, апхуэдэхэр республикэм и онкодиспансерым ирагъэблэгъэнущ, нэгъэсауэ и Iуэхур зытетыр зэхагъэкIын икIи еIэзэн папщIэ.
УЭРДОКЪУЭ Женя.
